تورکیه-‌نین قیزیل آی جمعیتی بلاروس- لهستان سرحدینده اولان و آوروپایا مهاجرت ائتمک مقصدیله بلاروس‌دان لهستانا کئچمه‌یه جهد ائدن اینسان‌لارا کؤمک ائتمه‌یه حاضیر اولدوغونو آچیقلاییب.
قیزیل آی جمعیتی‌نین صدری کرم کینیک جمعیتین ادیرنه شعبه‌سینده شعبه نوماینده‌لری و قیزیل آی کؤنول‌لولری ایله گؤروشوب.
کرم کینیک بورا‌داکی چیخیشیندا جمعیتین 153 ایلدیر عینی پرینسیپ و دگرلرله حرکت ائتدیگینی بیلدیریب.
"مقصدیمیز اینسان لیاقتینی قوروماق، اونون اضطرابینا سون قویماق، اونا دستک اولماق و لاییق اولدوغو حیاتی یاشایا بیلمه‌سی اوچون ایمکان یاراتماق‌دیر"-دئیه کینیک وورغولاییب.
کرم کینیک 2020-جی ایلده ادیرنه‌ده‌کی غیری-قانونی کؤچ حرکاتیندا قیزیل آی جمعیتی‌نین مهم رول اوینادیغینی بیلدیریب.
بو گون بلاروس- لهستان سرحدینده ده اوخشار غیری-قانونی قاچقین حرکتی‌نین باش وئردیگینی وورغولایان کینیک دئییب:
"بو اینسان‌لار ان ساده اینسانی یاردیم خیدمت‌لرینی آلماقدا چتین‌لیک چکیرلر. من مینسکه گئتدیم، قیرمیزی خاچ رسمی‌لری ایله دانیشدیم و اونلارا دستک اولا بیله جگیمیزی دئدیم. داها سونرا آوروپا تهلوکه‌سیزلیک و امکداش‌لیق تشکیلاتی‌نین پارلامنت آسامبلئیاسی‌نین رهبری ایله گؤروشوموز اولدو و آوروپا بیرلیگینه بو مسئله ایله باغلی تجروبه‌میزی چات‌دیرا بیله جگیمیزی چاتدیردیم. خصوصیله ده آغیر قیش شرایطی‌نین یاشاندیغی بؤلگه‌ده اینسان‌لارین ساوونماسی اوچون گؤندرجگیمیز ماتئریال‌لار حاضیردیر. بو مسئله ایله باغلی طرف‌لرین ایجازه‌سینی گؤزلییریک".
کینیک بلاروسا قانونی یوللا داخیل اولان، لاکین آوروپایا مهاجرت آختاریشیندا بو اؤلکه‌دن لهستانا کؤچمه‌یه چالیشان اینسان‌لارا ان قیسا زاماندا لازیمی دستکی وئرمک ایسته‌دیک‌لرینی بیلدیریب.
